হাসিনাকে ফেরাতে ষড়যন্ত্র বাংলাদেশ আর্মির, অভিযোগ নাহিদ ইসলামের

ওয়েব ডেস্ক: শেখ হাসিনা (Sheikh Hasina) ঘনিষ্ঠ বিচারপতি থেকে রাষ্ট্রপতি পর্যন্ত। বাংলাদেশে (Bangladesh) টার্গেট হতে কারও বাকি নেই। এবার টার্গেট বাংলাদেশ আর্মি (Bangladesh Army)? শুধু টার্গেট নয় হাসিনাকে ক্ষমতায় ফেরাতে ভারতের (India) মদতে ষড়যন্ত্র করছে বাংলাদেশ আর্মি। এমনই অভিযোগ তোলা হল। বাংলাদেশ আর্মিকে টার্গেট করে ষড়যন্ত্রের অভিযোগ তুললেন হাসিনা বিরোধী আন্দোলনের অন্যতম মুখ নাহিদ ইসলাম। তাঁর অভিযোগ, শেখ হাসিনার দল আওয়ামি লিগকে নতুন রূপে আত্মপ্রকাশ করার পরিকল্পনা করছে বাংলাদেশ আর্মি। সেই পার্টির নামে হবে রিফাইনড আওয়ামি লিগ পার্টি। সেই পার্টিকে স্পন্সর করবে ভারত। ইতিমধ্যে কট্টরপন্থী সংখ্যালঘু হেফাজত-ই-ইসলামি আওয়ামি লিগকে নিষিদ্ধ করার দাবিতে রাস্তায় নামার ঘোষণা করেছে। তার আগে শুক্রবার এই অভিযোগ তুললেন নাহিদ। ঘটনায় শোরগোল পড়েছে। যদিও বৃহস্পতিবার বাংলাদেশের অন্তর্বর্তী সরকারের প্রধান উপদেষ্টা মহম্মদ ইউনুস বলেন, আওয়ামি লিগকে নিষিদ্ধ করার কোনও পরিকল্পনা নেই।

বাংলাদেশের আইন শৃঙ্খলা পরিস্থিতির ক্রমশ অবনতি হচ্ছে। মহিলাদের উপর অত্যাচার বাড়ছে। এই ঘটনায় ঢাকায় বিক্ষোভ হচ্ছে। তারই মধ্যে কট্টরপন্থীরা আওয়ামি লিগকে নিষিদ্ধ করার দাবিতে রাস্তায় নামতে চলেছে। গত ৫ অগাস্ট শেখ হাসিনা বৈষম্য বিরোধী বিক্ষোভের জেরে ভারতে চলে আসেন। তারপর সেখানে মহম্মদ ইউনুসের নেতৃত্বে গঠিত হয় অন্তর্বর্তী সরকার। ইউনুসের আমলে বাংলাদেশে সংখ্যালঘুদের উপরে নির্যাতন বেড়েছে। কট্টরপন্থীদের বাড়বাড়ন্ত হয়েছে। বেড়েছে ভারত বিরোধিতা। পাকিস্তানের সঙ্গে ঘনিষ্ঠতাও বেড়েছে। এরই মধ্যে বৈষম্যবিরোধী ছাত্র আন্দোলনের নেতারা জাতীয় নাগরিক পার্টি নামে নতুন রাজনৈতিক দল গড়েছে। নাহিদ ইসলাম সেই দলের অন্যতম মুখ।